અમેરિકાની ઇમિગ્રેશન નીતિની અસર અપ્રવાસી ભારતીયો પર થશે એ નિશ્ચિત છે. બહારના દેશોમાંથી આવેલા લોકોને બદલે અમેરિકી લોકોને રોજગાર મળે એવું ટ્રમ્પ પ્રશાસન ઇચ્છે તો એમાં નવાઈ પામવા જેવું કાંઈ નથી. એક માહિતી પ્રમાણે અમેરિકામાં છેલ્લાં બે વર્ષથી રહેતા લોકો પર આ નીતિની વધુ અસર થવાની શક્યતા છે. તેમાં આપણા આઈટી પ્રોફેશનલ્સ પણ આવી જાય છે. અમેરિકા જ્યારે માઇગ્રેશન નીતિના કડક અમલની દિશામાં આગળ વધી રહ્યું છે ત્યારે અમેરિકાએ પણ કુશળ શ્રમિકો અને વ્યવસાયીઓના અભાવે સર્જાનાર સમસ્યાનો સામનો કરવો પડશે. તેને કારણે ટ્રમ્પપ્રેરિત ‘અમેરિકન ડ્રીમ’ને જ નુકસાન થવાની શક્યતા પણ છે. અલબત્ત, આ વાતનો અહેસાસ ટ્રમ્પ પ્રશાસનને આજે નહીં તો મોડેથી પણ જરૂર થયા વગર રહેશે નહીં.